Diari Oficial de la Generalitat Valenciana


Sumari del DOGV 9078, del 07-05-2021 (2021/4599)

RESOLUCIÓ de 22 d'abril de 2021, del conseller d'Hisenda i Model Econòmic, per la qual es dicten instruccions i es disposa la publicació del V Acord de la Comissió de Diàleg Social del Sector Públic Instrumental de la Generalitat, relatiu a teletreball.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9078

Data del DOGV
:   07-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4599


Data del document
:   22-04-2021

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic
    * empresa pública
    * organització administrativa
    * concurs administratiu

RESOLUCIÓ de 22 d'abril de 2021, del conseller d'Hisenda i Model Econòmic, per la qual es dicten instruccions i es disposa la publicació del V Acord de la Comissió de Diàleg Social del Sector Públic Instrumental de la Generalitat, relatiu a teletreball. [2021/4599]  
L'article 4.1 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, estableix la possibilitat que la persona titular de la conselleria competent en matèria de sector públic dicte instruccions de compliment obligatori, amb caràcter particular o general, per als ens del sector públic instrumental, sobre organització i polítiques de personal.  
Amb empara en el precepte esmentat, i de conformitat amb el Decret 170/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, es dicten les instruccions següents, el contingut de les quals és el resultat de l'estudi i debat realitzat sobre la matèria en el si de la Comissió de Diàleg Social del Sector Públic Instrumental i aprovat com a acord de la comissió esmentada, el contingut del qual es fa propi com a instruccions que figuren com a annex a aquesta resolució.  
Així mateix, es compleix el que estableix el punt desseté del V Acord, de 30 de març de 2021, de la Comissió de Diàleg Social del Sector Públic Instrumental de la Generalitat relatiu al teletreball en el sector públic instrumental de la Generalitat.  
  
València, 22 d'abril de 2021.- El conseller d'Hisenda i Model Econòmic: Vicent Soler i Marco.  
  
  
ANNEX  
V Acord de la Comissió de Diàleg Social del Sector Públic Instrumental de la Generalitat, relatiu a teletreball  
  
El treball a distància, entés com a treball que es realitza fora dels establiments i centres habituals de les entitats i del qual el teletreball és una modalitat que implica la prestació de serveis amb noves tecnologies, ha sigut objecte de regulació tant en l'àmbit nacional, com en l'àmbit comunitari i internacional.  
El teletreball cobreix un ampli ventall de situacions i de pràctiques subjectes a ràpides evolucions. Per aquesta raó, els interlocutors socials han triat una definició de teletreball que permeta cobrir les diferents formes de teletreball regular.  
El treball a distància és, a més, fonamental per a afavorir l'assentament i la fixació de població en el medi rural.  
La figura del teletreball com a forma de treball a distància estimula canvis organitzatius en les entitats i enforteix la formació i ocupabilitat de les persones treballadores. Així mateix, disminueix la contaminació en tant decreix el nombre de desplaçaments i l'ús dels vehicles privats i, potencialment, tindrà efectes positius en l'emissió de gasos amb efecte d'hivernacle, en procurar una major eficiència en el consum d'energia de les empreses.  
En l'àmbit comunitari, es redacta l'Acord Marc Europeu sobre Teletreball, subscrit pels interlocutors socials europeus el juliol de 2002 i revisat en 2009. Aquest Acord va entendre aquesta modalitat del treball a distància com un mitjà per a modernitzar l'organització del treball per a les entitats i organitzacions de serveis públics, i per a donar una major autonomia en la realització de les seues tasques a les persones treballadores que permeta conciliar vida professional i social. L'Acord atorga a les persones treballadores a distància la mateixa protecció global que a les quals exerceixen les seues activitats en els locals de l'entitat.  
En particular, aquest Acord es refereix especialment al caràcter voluntari del teletreball; la igualtat de drets de les persones teletreballadores en relació amb les quals desenvolupen la seua activitat en l'establiment de l'entitat, amb un esment exprés al seu dret a la formació i promoció professional, o al ple exercici dels seus drets col·lectius; la dotació d'equips; la seguretat i la salut, especificant l'aplicació íntegra de la normativa europea sobre la matèria i la responsabilitat empresarial corresponent; la gestió de l'organització del treball per part de la persona teletreballadora d'acord amb l'empresa, en el marc de la legislació, convenis col·lectius aplicables i acords a aquest efecte.  
  
En l'àmbit nacional, l'article 5 del Reial Decret llei 8/2020, de 17 de març, de mesures urgents extraordinàries per a fer front a l'impacte econòmic i social del Covid-19, estableix com a mesura excepcional el caràcter preferent del treball a distància enfront d'altres mesures en relació amb l'ocupació.  
D'un altre costat, la crisi sanitària ha fet que el treball a distància es mostrara com un dels mecanismes més eficaços per a assegurar el manteniment de l'activitat durant la pandèmia i com a important element de prevenció enfront del contagi.  
No obstant això, també presenta possibles inconvenients: protecció de dades, bretxes de seguretat, tecno-estrés, horari continu, fatiga informàtica, connectivitat digital permanent, major aïllament laboral, pèrdua de la identitat corporativa, deficiències en l'intercanvi d'informació entre les persones que treballen presencialment i aquelles que ho fan de manera exclusiva a distància, dificultats associades a la falta de serveis bàsics en el territori, com la connectivitat digital o serveis per a la conciliació laboral i familiar, o trasllat a la persona treballadora de costos de l'activitat productiva sense cap compensació, entre altres.  
  
El teletreball s'ha instal·lat en el Sector Públic Instrumental com a resposta a les restriccions i mesures de contenció de la pandèmia encara vigents i com a adaptació imprescindible per a continuar prestant el servei públic al qual atén cadascun dels ens que el conformen.  
  
Els ens que formen part del Sector Públic Instrumental, en atenció a la seua autonomia i circumstàncies particulars, han d'afrontar aquesta nova modalitat d'organització del treball, de manera tal que la flexibilitat i la seguretat vagen a la par, que siga millorada la qualitat de l'ocupació i que les persones vulnerables tinguen un millor accés al mercat de treball.  
Aquest acord té com a objectiu establir un marc general obligatori que hauran de tindre present cadascun dels ens, a través del corresponent Pla de Teletreball, conforme als procediments i pràctiques específiques de cadascuna.  
Aquest acord no perjudica el dret a la negociació i aprovació d'acords per a adaptar o completar el present acord, de manera que tinga en compte les necessitats específiques de cada ens del Sector Públic Instrumental (d'ara en avant «Ens») i el seu personal.  
Segons el que es preveu en l'Acord de 21 de juliol de 2016, pel qual es crea la Comissió de Diàleg Social del Sector Públic Instrumental de la Generalitat (DOGV 7985, 22.02.2017), correspon a aquesta Comissió, entre altres funcions, la «d'estudi, debat i elaboració de criteris i recomanacions, en el seu cas, sobre les qüestions de caràcter col·lectiu que puguen sorgir en els ens del sector públic instrumental en el seu conjunt, sense perjudici de la seua posterior negociació i aprovació en els seus respectius àmbits».  
Per això, en l'exercici de les referides funcions, aquesta Comissió estableix els següents criteris i principis generals que han d'informar els Plans de Teletreball que es duguen a terme en cadascun dels ens del Sector Públic Instrumental.  
  
Primer. Definició i àmbit d'aplicació  
1. El teletreball és una forma d'organització i/o de realització del treball, utilitzant les tecnologies de la informació en el marc d'un contracte o d'una relació de treball, en la qual un treball que podria ser realitzat igualment en els locals de l'ens s'efectua fora d'aquests locals de manera regular. El present acord s'aplica a les persones teletreballadores.  
2. S'entén per teletreballador o teletreballadora, tota persona que efectua teletreball segons la definició anterior.  
3. L'àmbit d'aplicació del present Acord serà el dels ens del Sector Públic Instrumental de la Generalitat, a excepció dels organismes autònoms i consorcis.  
  
Segon. Llocs de treball les comeses dels quals són susceptibles de teletreball i plans de Teletreball  
1. Podran ser considerats com a llocs de treball susceptibles d'aquesta modalitat, aquells que poden ser exercits de manera autònoma i no presencial, atenent les seues característiques específiques i als mitjans requerits per al seu desenvolupament.  
2. Cada ens determinarà, atesa l'activitat exercida, així com a les seues pròpies especificitats, i prèvia negociació amb la representació de les persones treballadores, un Pla de Teletreball, que concretarà els llocs de treball susceptibles de poder ser exercits mitjançant el teletreball. Igualment, aquest pla concretarà el procediment i règim d'autorització de la prestació del servei de teletreball, establint un sistema objectiu per a determinar la prelació de les persones treballadores sol·licitants del teletreball.  
3. No seran susceptibles de ser exercits en la modalitat de teletreball, els llocs en oficines de registre i atenció i informació a la ciutadania que comporten la prestació de serveis presencials. Es considera presencial aquell servei la prestació efectiva del qual solament queda garantida amb la presència física de la persona treballadora. Igualment, no seran susceptibles de teletreballar, aquelles funcions de caràcter artístic i sociosanitari i aquelles l'acompliment de les quals requerisquen, ineludiblement, la presència física en el centre de treball per al desenvolupament de les seues funcions.  
4. El Pla de Teletreball negociat i elaborat per cada ens, una vegada aprovat per l'òrgan superior de govern o administració d'aquest, serà comunicat a la Comissió de Diàleg Social en el termini màxim de 15 dies des de la seua aprovació.  
  
Tercer. Caràcter voluntari  
El teletreball és voluntari per a les persones treballadores i els ens afectats. El teletreball pot formar part de la descripció inicial del lloc de treball o definir-se posteriorment per l'ens a sol·licitud de la persona que l'ocupe.  
  
Quart. Condicions d'ocupació  
En el que afecta les condicions d'ocupació, les persones teletreballadores es beneficien dels mateixos drets garantits per la legislació i els convenis col·lectius aplicables que les persones treballadores comparables que treballen en els locals de l'ens i no podran patir perjudici en cap de les seues condicions laborals, incloent-hi retribució, estabilitat en l'ocupació, temps de treball, prevenció de riscos laborals, formació i promoció professional.  
  
Cinqué. No discriminació  
1. Els ens estan obligats a evitar qualsevol discriminació, directa o indirecta, particularment per raó de sexe, de les persones treballadores que presten serveis a distància. Igualment, els ens estan obligats a tindre en compte a les persones teletreballadores o treballadores a distància i les seues característiques laborals en el diagnòstic, implementació, aplicació, seguiment i avaluació de mesures i plans d'igualtat.  
  
2. De conformitat amb el que es preveu en la normativa aplicable, els ens hauran de tindre en compte les particularitats del treball a distància, especialment del teletreball, en la configuració i aplicació de mesures contra l'assetjament sexual, assetjament per raó de sexe, assetjament per causa discriminatòria i assetjament laboral.  
En l'elaboració de mesures per a la protecció de les víctimes de violència de gènere, hauran de tindre's especialment en compte, dins de la capacitat d'actuació empresarial en aquest àmbit, les possibles conseqüències i particularitats d'aquesta manera de prestació de serveis a fi de protegir i garantir els de drets sociolaborals d'aquestes persones.  
  
3. Les persones que fan treball a distància tenen els mateixos drets que les persones treballadores presencials en matèria de conciliació i corresponsabilitat, incloent-hi el dret d'adaptació a la jornada establit en l'article 34.8 de l'Estatut dels Treballadors, a fi que no interferisca el treball amb la vida personal i familiar.  
  
Sisé. Protecció de dades  
L'ens és responsable de prendre les mesures, pel que fa a programari, per a garantir la protecció de les dades utilitzades i processades per la persona teletreballadora per a fins professionals. L'ens informarà la persona teletreballadora de tota legislació o normativa de l'empresa referent a la protecció de dades. És responsabilitat de la persona teletreballadora el compliment d'aquestes normes. L'ens haurà d'informar la persona teletreballadora especialment sobre:  
1. Qualsevol limitació en la utilització de l'equip o d'eines informàtiques com ara internet.  
2. Les sancions en cas d'incompliment.  
  
Seté. Drets i deures de la persona teletreballadora  
1. El personal que preste serveis en la modalitat de teletreball tindrà els mateixos drets i deures que la resta del personal no teletreballador, excepte aquells que siguen inherents a la realització de la prestació laboral de manera presencial. Entre altres, se li garanteixen els següents drets:  
a) Individuals:  
i) Dret a la formació i a la promoció professional.  
ii) Dret a la prevenció de riscos laborals i a l'aplicació de la normativa preventiva en el treball a distància.  
iii) Dret a la intimitat personal, a la protecció de dades i a la desconnexió digital, en els termes previstos en la legislació vigent que resulte d'aplicació.  
b) Col·lectius:  
i) Dret a exercir els seus drets de naturalesa col·lectiva amb el mateix contingut i abast que la resta de les persones treballadores.  
ii) Dret a poder participar efectivament en les activitats organitzades o convocades pels seus representants legals o per la resta de les persones treballadores en defensa dels seus interessos laborals, com l'exercici presencial del dret al vot en les eleccions a representants legals.  
  
  
Huité. Requisits tècnics i equipament  
1. Totes les qüestions relatives als equipaments de treball, a la responsabilitat i als costos han de ser definits clarament abans d'iniciar el teletreball. Com a regla general, l'ens està encarregat de facilitar, instal·lar i mantindre els equipaments necessaris per al teletreball regular. Si el teletreball es realitza regularment, l'ens cobreix els costos originats per aquest treball. L'ens dotarà la persona teletreballadora d'un servei adequat de suport tècnic. L'ens té la responsabilitat, conforme a la legislació nacional i als convenis col·lectius, referent als costos lligats a la pèrdua o als desperfectes dels equips i de les dades utilitzades per la persona teletreballadora, qui al seu torn, cuidarà els equipaments que li han confiat; no recollirà ni difondrà material il·lícit via internet.  
  
2. Els ens del Sector Públic Instrumental de la Generalitat proporcionaran i mantindran als qui teletreballen, els mitjans tecnològics necessaris per a la seua activitat. La seua concreció correspondrà, en el marc del corresponent pla de teletreball, a la Direcció-Gerència o òrgan competent en matèria de personal, en coordinació amb la direcció general amb competències en matèria de tecnologies de la informació i les comunicacions de la Generalitat.  
  
Nové. Salut i seguretat  
L'ens és responsable de la protecció de la salut i de la seguretat professionals de les persones teletreballadores i, per tant, han de facilitar-se els mitjans i/o les mesures d'adaptació necessàries. L'avaluació dels riscos laborals en el lloc de teletreball s'efectuarà de conformitat amb la normativa de prevenció de riscos laborals, tenint en compte el degut respecte al dret a la intimitat i a la privacitat del domicili.  
  
  
Desé. Organització del treball  
En el marc de la legislació, dels convenis col·lectius i de les regles d'empresa aplicables, la persona teletreballadora gestionarà l'organització del seu temps de treball en el marc dels horaris de treball que establisca l'ens de connexió obligatòria i/o flexible i sempre sota el compliment estricte dels descansos marcats per llei. La càrrega de treball i els criteris de resultats de la persona teletreballadora són equivalents als de les persones treballadores comparables en els locals de l'ens. L'ens s'assegurarà que es prenen mesures per a previndre l'aïllament de la persona teletreballadora en relació amb les altres persones treballadores de l'ens, com ara donar-li ocasió de retrobar-se regularment amb els seus companys i companyes i tindre accés a les informacions de l'ens.  
  
  
  
  
Onzé. Formació  
1. El teletreball no podrà minvar l'accés a la formació i a les oportunitats de desenvolupament professional respecte de les persones treballadores comparables que treballen en els locals de l'ens i estaran subjectes a les mateixes polítiques d'avaluació que la resta de les persones treballadores.  
2. Les persones teletreballadores han de rebre una formació adequada per a utilitzar l'equip tècnic a la seua disposició i sobre les característiques d'aquesta manera d'organització del treball.  
  
Dotzé. Duració de la prestació de serveis en règim de teletreball  
  
El període de temps durant el qual es podrà desenvolupar la prestació del servei en règim de teletreball es determinarà en el pla de teletreball corresponent de cada ens.  
No obstant això, la duració màxima d'un pla serà d'un any prorrogable per períodes iguals. Si arribat el venciment l'ens no manifesta el contrari, haurà d'entendre's prorrogat pel mateix període.  
  
  
Tretzé. Jornada de treball i organització del personal  
1. La jornada de treball setmanal es distribuirà, amb caràcter general, de manera que com a màxim tres dies a la setmana siguen prestats serveis en règim de teletreball i la resta de temps de manera presencial d'acord amb la jornada i horari habituals.  
2. No obstant el que s'estableix en l'apartat anterior, el pla concret de teletreball, ateses les característiques específiques dels llocs de treball que s'inclouen en ell, establirà la distribució de la jornada setmanal i el sistema de control concret.  
3. La jornada diària no es podrà fraccionar en cap cas, en les dues modalitats de prestació de servei, presencial i teletreball.  
4. La prestació dels serveis mitjançant la modalitat de teletreball no alterarà l'obligació del compliment de la jornada general establida en la normativa vigent, sense perjudici de les adaptacions que es deriven de la naturalesa pròpia de la modalitat de teletreball conforme al que es preveu en el present Acord i en el pla de teletreball. S'hauran de respectar el dret al descans necessari i a les reduccions o flexibilitzacions de la jornada, aplicant-se, les ja concedides, de manera proporcional entre la jornada presencial i la de teletreball.  
5. Per necessitats del servei, que hauran de ser degudament justificades, podrà ser requerida, amb una antelació mínima de 24 hores, la presència en el centre de treball del personal que preste serveis en la modalitat de teletreball.  
6. Finalitzada la prestació del servei en règim de teletreball, el primer dia hàbil següent la persona teletreballadora haurà de tornar a prestar els seus serveis de manera presencial en els termes i condicions aplicables en el moment de la seua incorporació a la modalitat presencial, llevat que tinguera concedits qualsevol situació o permís que li permeta una incorporació posterior.  
  
Catorzé. Modificació de l'autorització o suspensió temporal  
  
1. Per circumstàncies sobrevingudes que afecten la persona teletreballadora o quan les necessitats del servei el justifiquen, es podrà modificar l'autorització per a prestar el servei en la modalitat de teletreball, mitjançant:  
a) La redistribució de la jornada de treball setmanal entre la modalitat presencial i de teletreball.  
b) La reducció del nombre de dies setmanals de teletreball.  
c) O, fins i tot, la suspensió temporal de la prestació a distància.  
2. La modificació de les condicions o la suspensió temporal es duran a terme mitjançant procediment contradictori i en ell es garantirà l'audiència a la persona interessada. Serà resolt per la Direcció-Gerència o òrgan competent en matèria de personal de l'ens proponent del pla, a sol·licitud de la persona interessada o d'ofici.  
  
Quinzé. Excepcionalitats aplicables a la modalitat de teletreball  
  
En situacions d'excepcionalitat derivades de declaracions oficials de crisis sanitàries i emergències, s'hauran d'adoptar les mesures oportunes perquè la prestació de serveis mitjançant la modalitat de teletreball, permeta garantir la seguretat i salut del personal del Sector Públic Instrumental i la prestació efectiva dels serveis públics.  
  
Setzé. Obligatorietat d'adaptació  
Els ens del Sector Públic Instrumental de la Generalitat que, a la data d'entrada en vigor del present acord, tinguen implantada la modalitat de teletreball, hauran d'adaptar-se al que es disposa en el present acord.  
  
Desseté. Publicació en el Diari Oficial de la Generalitat Valenciana  
  
El present Acord serà objecte de publicació en el Diari Oficial de la Generalitat Valenciana.  
  
Dihuité. Entrada en vigor de l'Acord  
El present Acord entrarà en vigor a partir de l'endemà a la seua publicació en el Diari Oficial de la Generalitat Valenciana.